Lína langsokkur er ætíð jafn vinsæl meðal barna , hvort heldur er í bókarformi , á leiksviði eða í kvikmyndum . Vala Þórsdóttir leikkona les hér á þremur geisladiskum þýðingu Sigrúnar Árnadóttur á verki Astrid Lindgren . Lína á Sjónarhóli er skemmtilegasta , ríkasta og sterkasta stelpa í heimi . Hún getur lyft heilum hesti , ráðið við stæðilega lögregluþjóna og bundið tvo þjófa í einu á höndum og fótum . Tomma og Önnu leiðist aldrei eftir að Lína flytur á Sjónarhól með apa , hest og fulla tösku af gullpeningum . Hún finnur stöðugt upp á einhverju sniðugu og hikar ekki við að framkvæma það . Stundum er fullorðna fólkinu nóg boðið þegar það sér til hennar . En Lína lætur það ekki á sig fá , enda ætlar hún sér að verða sjóræningi þegar hún er orðin stór . Hljóðbókin er um 3 klukkustundir í hlustun .